Hea küll. Uus check-in. Tollikontroll. Isegi nüüd oleksin jõudnud oma algupärasele lennule. 2h lisaootamist, mainimata asjaolu, et oleksin need kaks tundi võinud veeta hoopis ühel perekondlikul koosviibimisel. see selleks. Tallinn-Göteborgi lend jääb ainult 15 minutit  hiljaks. Göteborgi kohvik plastmassnõudega. Kohvi, mis ei anna energiat vaid paneb iiveldama. Palju-palju türklase välimusega inimesi. Naljakalt kõlav flaami (?) keel. Ja siis istume lennukis, vööd kinni ja näpuviibutused elektroonika väljalülitamise teemadel nähtud. Ja siis me istume… ja istume… ja istume… ja tund aega istume. Väidetavalt on sellel meeskonnal, kes lume ära lükkamisega tegeleb, kiire ja nad ei jõua kuidagi meie lennukini. Lund on palju. Ma ei tea, kas sama palju, kui Tallinnas, aga kokku  kühveldatud mitme inimese kõrgused valged hunnikud on igatahes aukartustäratavad. Istumise ajal oli mul juba täitsa siiber tänasest päevast ja kõigest. Kõik parda-ajakirjad läbi lehitsetud, võtsin ikkagi mobla välja. Keegi ei piuksunud ka. Lõpuks hakkasime siiski liikuma. Kell oli umbes pool tundi rohkem sellest ajast, kui ma pidin algselt Brüsselis maanduma.